My geld is op die Stormers
Ek het besluit om my stilswye te verbreek na die Bulle se naelskraapse oorwinning teen die Reds. Ten spyte van die wankelrige stand van Bulls-rugby het die vreugdevure in Pretoria hoog gebrand.
My stilswye van byna twee maande was die resultaat van n volskaalse veldtog van die Blaster-wurm op my tuisrekenaarstelsel. Grootskaalse dataverliese het my tot onproduktiwiteit geslaan. Glo my, die terugslag het my eer gered. As ek my sieninge en voorspellings oor die reeks met die lesers gedeel het, was ek sekerlik lankal tot die lekedom verdoem.
Ek glo nie ek is die enigste ou wat met hierdie Supertwaalfreeks die voorspellingspot misgesit het nie. Ek bely ek het gedink die Bulls het genoeg gewere gehad om die agterstand van n dowwe afrigter en n bombastiese kaptein te oorbrug. Wel, ek was verkeerd. Rudy Joubert se verbeeldinglose wedstrydplanne het sommer van meet af die Bulls duur te staan gekom. Die pak slae teen die Sharks en die slagting teen die Stormers het waarskynlik die Bulls se drome om n halfeindstryd gekelder. Joubert het, soos in die verlede, nie daarin geslaag om die beste uit spelers soos Hougaard, Fourie du Preez en Jacques Cronj� te haal nie. Dis jammer dat n span met soveel talent en diepte die slagoffer moes word van n ondergemiddelde afrigter.
Saterdag moet die Bulls die Crusaders op laasgenoemde se tuisveld klop om n ernstige aanspraakmaker te bly. Ek het min hoop. Die Bulls se agterlyn het teen die Blues gewys dat hy nie gate kan toestop teen n geoliede agterlyn nie. Boonop speel die Bulls se beste verdediger, Frikkie Welsch, nie. Dit sal n groot verrassing wees as die Bulls na die komende naweek se wedstryde nog in die prentjie is.
Die Stormers het n beter loting teen die Chiefs. Laasgenoemde beskik oor beperkte talent. Tog het hulle formidabele werksetiek gesorg dat hulle, teen all verwagtinge in, in die prentjie bly. Die Stormers se opwindende opportunistiese benadering tot die spel het hulle tot op die randjie van n semifinaal gebring. Ek dink hulle kan die Chiefs van hulle voete af hardloop as hulle genoeg balbesit kry. Gaffie lyk, na jare se gesukkel, uiteindelik na die talentvolle speler wat die kenners gehoop het hy sou word. Gert Smal moet baie van die eer kry vir die speler se meteoriese herlewing.
Die Sharks het darem nog n sagte wedstryd teen die Reds oor om op terug te val. Kry hulle volpunte, is dit net die onvoorspelbare Blues wat tussen hulle en n plek in die halfeind staan. Verloop alles volgens plan, behoort die twee kusspanne mekaar vir n semifinaal tuis te pak. My geld is op die Stormers vir n plek in die finaal teen die Brumbies.